
                                                   П Р О Т О К О Л

	Днес, 29.01.2024г., от 14:30 часа в Заседателната зала на Община Перник, се проведе публично обсъждане на  проекта за Бюджет 2024г. на Община Перник.
На срещата присъстваха: г–н Стефан Кръстев –зам. кмет; г-жа Елица Манова-началник отдел „Бюджет и финанси, експерти от общинската администрация, общ. съветници , гpaждaни и представители на медии.

	Г-н Стефан Кръстев откри срещата за публичното обсъждане, като най-напред благодари на присъстващите в залата, за проявения интерес от тяхна страна. След това заместник кметът на Община Перник направи кратко резюме на акцентите на бюджета  за 2024г:Думата беше дадена на г-жа Елица Манова – началник отдел „Бюджет и финанси“, която подробно представи проекта за бюджет на община Перник за 2024г.:
	Предложеният проект е разработен при спазване разпоредбите на приетия Закон за Държавния бюджет на Република България за 2024 година  (Обн., ДВ, бр. 108 от 30.12.2023 г.), ПМС № 13от 29.01.2024г. за изпълнение на ЗДБРБ за 2024г.  и в съответствие с разпоредбите на Закона за публичните финанси и  Наредбата за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на общинския бюджет.
Общата рамката на проекта за бюджет за 2024 година е	161 235 060 лева:
Държавна отговорност 	97 294 560 лева
Дофинансиране на държавна дейност с общ.приходи	  2 328 800 лева
Общинска отговорност	61 611 700 лева
Индикативният годишен разчет по сметки за средства от Европейския съюз е в размер на
9 179 321 лева.
ПЛАНИРАНЕ НА ПРИХОДНАТА ЧАСТ НА БЮДЖЕТА ЗА 2024 г. 
Приходната част е разработена отделно за:
делегирани от държавата дейности, вкл. и тяхното дофинансиране от приходи с общински характер и 
общински дейности
Като съпоставима база за сравнение е използван  бюджета за 2023 г., както и изпълнението на бюджета към 31.12.2023 г.
Общ обем на приходите за 2024 г. – 161 235 060 лева
Приходната част на бюджета на Община Перник за 2024 г. е с 3 742 999 лв. повече спрямо първоначалния бюджет за 2023г. , разпределени както следва:
	- 1 500 000 лв. – увеличение на данъчните приходи, спрямо 2023 г. Увеличението е основно от данъка върху недвижимите имоти, данък върху превозните средства и данък върху наследствата;
	- 10 898 562 лева - увеличение на субсидията за държавно делегираните дейности и с 5 400 лева е увеличена субсидията за капиталови разходи. 
	С Решение на Министерски съвет № 346/ 05.05.2023г , изменено и  допълнено с РМС № 848/28.11.2023г. са определени стандарти за делегираните държавни дейности за 2024 година.
За 2024г. спрямо 2023 г. общият ръст във взаимоотношенията с централния бюджет е увеличен в размер на 10 976 162лв . или 14,10%.
1.1.	Планиране на приходите за финансиране на делегирани от държавата дейности
Източниците за финансиране на делегираните от държавата дейности са :
Обща субсидия;
Целева субсидия за капиталови разходи;
Финансиране на дефицита, в т.ч и преходния остатък от 2023 година; 
Собствени приходи по делегираните бюджети;
Дофинансиране от приходи с общински характер;
Спазено е правилото, че планираните средства за финансиране на делегираните от държавата дейности не могат да бъдат по - малко от определените с ЗДБРБ за 2024г.
Приходната част на бюджета за финансиране на делегираните от държавата дейности е в размер на
97 294 560 лева.
Тя е формирана от следните източници :
Обща субсидия –79 203 467лева – ръст спрямо първоначалния бюджет за 2023 г. – 14,10 %;
Собствени приходи по делегираните бюджети– 130 010 лв.
Финансиране на дефицит, в т.ч и преходния остатък от 2023 година – 18 335 810 лв.;
Дофинансиране от приходи с общински характер –2 328 800 лв.
1.2 Планиране на приходите за финансиране на общинските дейности
Източниците за финансиране на общинските дейности са :
Приходи с общински характер – данъчни и неданъчни ;
Изравнителна субсидия ;Субсидия за зимно поддържане и снегопочистване на общински пътища;
Целева субсидия за капиталови разходи;
Трансфери;
Заемни средства;
Финансиране на дефицита, в т.ч и преходния остатък от 2023 година.
Общият размер на планираните общински приходи е 63 940 500 лева, от които за финансиране на общинските дейности са предвидени 61 611 700 лв. и за дофинансиране на делегираните от държавата дейности– 2 328 800 лв.
Приходите с общински характер са планирани на база действащите ставки за данъци и такси, на база предложени ставки за данък върху превозните средства, извършен анализ на събираемостта през предходните години и изключени еднократни плащания с инцидентен характер. Приходи с общински характер са формирани от следните източници:
Имуществени и др.данъци  – 15 675 000 лв. , в т.ч.:
Патентен данък Данък върху таксиметровия превоз на пътници - 150 000 лв.;
Данък върху недвижимите имоти - 4 800 000 лв.;
Данък върху превозните средства - 4 900 000 лв.; Данък при придобиване на имущество - 5 600 000лв. 
Данък върху наследтвата – 200 000 лв.
Туристически данък - 25 000 лв.
При разчетите е предвидена за имуществените данъци събираемост на задълженията за текущата година – 80 % и 40 % на задължения от минали години.
Неданъчни приходи – 28 114 244 лв. , в т.ч.:
Приходи и доходи от собственост – 2 770 000 лв.;
Общински такси – 10 430 000 лв.
Приходите от такса ”битови отпадъци” са планирани в съответствие с одобрените от общински съвет приходни показатели на план - сметката за разходите за дейностите сметосъбиране, обработка на отпадъците в РДНО и поддържане чистотата на териториите за обществено ползване през 2024 г., а именно: събираемост на облога за текущата година – 80 % лв. и събираемост на просрочени задължения – 40 % , като е отчетен и реалния преходен остатък от 2023 г.
Глоби, санкции и наказателни лихви – 930 000 лв.
Други приходи – 200 000 лв.
Вноски на ДДС, данък приходи по ЗКПО – със знак “минус”(–) 265 756 лв. 
Приходи от концесии – 1 300 000 лв.
Приходи от продажба на нефинансови активи – 12 600 000 лв.
Изравнителна субсидия няма ръст спрямо бюджета за 2023 г.
Субсидия за зимно поддържане на общински пътища – 276 100 лв. намалява  със 100лв. спрямо бюджета за 2023г.
Целева субсидия за капиталови разходи – 2 830 200 лв., ръст с 5 400 лева спрямо бюджета за 2023 г.
Погасяване на временен безлихвен заем , отпуснат по чл.103, ал. 1 от ЗПФ – в размер на 2 370 974 лв.;
 Трансфер към извънбюджетната сметка за средства от ЕС, обслужваща изпълнението на проектите в частта на съфинансиране със собствени средства (-) 3 644 993лв. Предвидени са средства за осигуряване собствения принос по проектите, които се изпълняват през 2024 година.
средства по чл.60 и чл.64 от Закона за управление на отпадъците – (-) 2 405 446 лв. 
преходен остатък от 2023г. в размер на 23 341 944 лв.

ПЛАНИРАНЕ НА РАЗХОДНАТА ЧАСТ НА БЮДЖЕТА ЗА 2024 г. 
Разходната част е разработена отделно за:
делегирани от държавата дейности , тяхното дофинансиране от приходи с общински характер и
общински дейности.
Разходите са представени в разпределение по функционален признак и по разходни параграфи.
Като съпоставима база за сравнение е използван първоначалния бюджет за 2023г., както и отчета за касовото изпълнение на бюджета към 31.12.2023г.
Общият обем на разходите за 2024г. 161 235 060 лева и включва :
Разходи за делегирани от държавата дейност – 97 294 560 лв.;
Разходи за дофинансиране на делегираните държавни дейности от приходи с общински характер – 2 328 800 лв.;
Разходи за общински дейности –61 611 700 лв.
Функционалното разпределение на разходите е, както следва :
Функция 1 “ Общи държавни служби “ – 8 626 484 лв., в т.ч.
Държавно финансиране – 4 517 945 лв. за 2024 г. спрямо  4 671 597 лв. за 2023 г.
Дофинансиране на делегираната държавна дейност „Общинска администрация” от приходи с общински характер 1 269 378 лв. за 2023г. спрямо  – 1 186 811 лв. за 2023 г.
Общинско финансиране – 2 839 161 лв. за 2024 г. спрямо 3 389 112 лв. за 2023.
Относително тегло в общия обем разходи  5, 35 %
Средствата за делегираната държавна дейност „Общинска администрация” включват държавното финансиране, определено по единния стандарт за изчисляване на средства за минимално кадрово осигуряване по групи общини  4 492 900лв. Общият размер на средствата за 2024 г. са с 57 800 лв. по-малко  от 2023 г. 
В рамките на средствата за работни заплати на персонала е планирано увеличение на индивидуалните основни месечни работни заплати на всички служители в общинска администрация с 10 %, считано от 01.01.2024 г., което ще се извърши съгласно Наредбата за заплатите на служителите в държавната администрация и вътрешните правила за работна заплата.

В местните дейности са планирани средства за:
осигуряване дейността на общинска администрацията 2 223 161 лв.;
осигуряване дейността на общинския съвет – 616 000лв. 
Предвидени са разходи с целеви характер за:
представителни разходи на общината и общински съвет, чийто размери са съобразени с разпоредбите на чл.94 от ЗДБРБ за 2024 г., които ограничават размера до 3% за кметовете и до 1.5% за общинските съвети от разходите за издръжка(§ 10 00) на дейност „Общинска администрация”.
помощи по Решение на Общински съвет 148 000 лв., в т.ч.
за подпомагане на двойки с репродуктивни проблеми  до 50 000 лв.
за подкрепа на даровити деца	до 10 000 лв.
за подпомагане на соц.слаби граждани, които са извън изискванията на ЗСП	до 80 000 лв.

 Функция 2 ” Отбрана и сигурност “ – 1 914 360 лв. в т.ч.
Държавно финансиране – 846 800 лв. 
Общинско финансиране – 1 067 560 лв.
Държавното финансиране осигурява средства за:
възнаграждения и осигурителни плащания на служителите, осъществяващи денонощно дежурство по ОМП, техниците на пунктове за управление;
материално стимулиране на обществени възпитатели и на членовете на Местната комисия за борба с противообществените прояви на малолетни и непълнолетни ( МКБППМН ) и издръжка на дейността и́;
материална издръжка на военен отчет, детска педагогическа стая, районни инспектори .

 Функция 3 “Образование “ –62 061 547 лв. в т.ч.
Държавно финансиране – 60 537 887 лв.
Общинско финансиране – 580 620 лв.
Дофинансиране –943 040 лв.
Предоставените от държавата средства за тази функция осигуряват:
Разходи за персонал и издръжката за децата в детските градини ;
Разходи за персонал и издръжката на общинските училища ;
Разходи за персонал и издръжката на Център за подкрепа личностно развитие –Ученическо общежитие;
Разходи за персонал и издръжката на Център за подкрепа личностно развитие – ОДК;
Разходи за персонал и издръжката на Център за подкрепа личностно развитие „Кариерно ориентиране „
Общинското финансиране в тази функция е предназначено основно за:
Инвестиционни разходи за образование –259 600 лв.
Проекта на бюджет за функция „Образование“ ще се разработи след утвърждаване на формулите за разпределение на държавната субсидия за детските градини и училищата .
 Функция 4 “ Здравеопазване “ 5 437 907 лв., в т.ч.
Държавно финансиране – 4 913 807 лв.
Общинско финансиране – 524 100 лв.
Единният стандарт за финансиране на дейностите Здравни кабинети в детски градини и училища, и Детски ясли, осигурява средства, покриващи разходите за персонал, и за медицинско обслужване на децата от общинските детски заведения,  и учениците от общинските и държавни училища, и издръжка на детските ясли.
Общинското финансиране осигурява средства в размер на 300 000лв. за лекуване на жители от Община Перник в «СБПЛР» ЕООД.

 Функция 5 „ Социално осигуряване и грижи “ – 15 912 592 лв., в т.ч.
Държавно финансиране – 14 490 755 лв.
Общинско финансиране – 1 421 837 лв.,
Предвиденото държавно финансиране осигурява средства за функциониране на следните социални услуги: 
Дневен център за деца и/или пълнолетни с увреждания – 87 места
Кризисен център – 22 места
Център за социална рехабилитация и интеграция - 100 места
Защитено жилище за лица с умствена изостаналост - 16 места 
Центрове за обществена подкрепа - 60 места
Център за наст от семеен тип за деца и младежи без увреждания – 12 места;
Центрове за наст.  от семеен тип на деца и младежи с увреждания – 14 места;
Центрове за наст.  от семеен тип на деца и младежи с увреждания  с потребност от постоянни мед. грижи– 8 места;
Центрове за наст.  от семеен тип за пълнолетни лица с деменция  - 15 места;
Центрове за наст.  от семеен тип за пълнолетни лица с психични разстройства – 15 места;
Центрове за наст.  от семеен тип за пълнолетни лица с физически увреждания – 15 места;
Асистентска подкрепа – 306 места
Общинското финансиране осигурява необходимите средства за функциониране на услугите: 
домашен социален патронаж –864 388 лв.,
клуб на пенсионера и клуб на инвалида – 75 000 лв.

 Функция 6 ” Благоустрояване “ – 44 449 813 лв
Държавно финансиране – 7 766 185 лв. 
Общинско финансиране – 36 683 628 лв.
Разходите в тази функция се финансират в основната част от общински приходи и покриват широк спектър от дейности в комуналната сфера, благоустрояването и опазването на околната среда.

 Функция 7 “ Почивно дело, култура и религиозни дейности” – 8 861 325 лв., в т.ч.
Държавно финансиране – 3 361 424 лв.
Общинско финансиране – 5 383 519 лв.
Дофинансиране –116 382 лв.
Държавното финансиране в тази функция осигурява дейността на Регионална библиотека, Регионален исторически музей, Художествена галерия и субсидия за читалищата, осъществяващи дейност на територията на община Перник.
С общински приходи в тази функция се финансират:
-Общински комплекс – Дворец на културата 
- Драматичен театър
- Младежки дейности – Перник
- Субсидии за Спортни клубове от Община Перник, в т.ч. представителни, аматьорски, ученически, любителски и спортни клубове за хора с увреждания -576 500 лв., от тях 360 000 лв., както следва:
- 120 000 лв. за Баскетболен клуб "Миньор 2015" – НБЛ - мъже;
- 120 000 лв. за Волейболен клуб "Миньор - Перник" – НВЛ – мъже;
- 100 000 лв. за ФК "Миньор-Перник" – аматьорска лига - мъже;
- 20 000 лв. за ВК „Металург“ – аматьорска лига – мъже;
Сумата от 216 500 лв. се разпределя по Наредба № 10 за финансово подпомагане дейността на спортните клубове от община Перник;
- Фондация «Култура» в размер на 800 000лв., съгласно представен проекто-бюджет на фондацията в ОбС-Перник и община Перник;

 Функция 8 “Икономически дейности и услуги” – 13 401 862 лв.
Преходен остатък в държавни дейности от субсидия  за безплатен превоз – 859 757 лв.
Общинско финансиране – 12 542 105 лв.
Дейностите в тази функция се финансират от общински приходи и целева субсидия за зимно поддържане на общинската пътна мрежа.

Функция 9 “ Разходи некласифицирани в други функции” – 569 170  лв.
В тази функция са включени разходи за лихви по кредити и резерв; 


ИНВЕСТИЦИОННА ПРОГРАМА 
 Общ обем на инвестиционната програма за 2024 г. по бюджета – 41 156 817 лв. Разпределението по източници за финансиране е:
-Целева субсидия за капиталови разходи -  2 835 600 лв.
- Собствени средства – 5 825 903 лв.
- От преходен остатък от капиталова субсидия от 2023 г. – 19 171 403 лв.
- Други източници – 13 323 911.;
В инвестиционната програма поименно са определени обектите за строителство и основен ремонт, за придобиване на материални и нематериални дълготрайни активи и за проучвателни и проектни работи.Предвидените в инвестиционната програма ремонтни дейности, проектирания, обекти, оборудване, техника са изведени като приоритетни от многобройните нужди с цел постигане на по-добро качество на публичните услуги предоставяни от общината и поетапно постигане на целите заложени в стратегическите документи за развитието на община Перник.

ИНДИКАТИВЕН ГОДИШЕН РАЗЧЕТ ЗА СМЕТКИТЕ ЗА СРЕДСТВА ОТ ЕС ЗА 2024 г. 
В изпълнение изискванията на Закона за публичните финанси заедно с разработката на бюджета общината  е разработила индикативен разчет за сметките за средства от ЕС. В Приложение № 7 сме представили разчета по основните приходни и разходни показатели –общо за сметките за средства от ЕС и съответно по отделните оперативни и други програми.
Индикативният годишен разчет за средствата по сметки за средства от Европейския съюз е 9 179 321 лв.
Разходите с инвестиционен характер са разчетени в размер на 4 789 339 лв. Средствата са разчетени по проекти, както следва:
по проект „Изграждане на младежки център Перник-модел за високи стандарти на младежка работа“
 - 468 468 лв.
по проект  „Обновяване на сградата на Дворец на културата” – 2 161 106 лв.;
по проект  „Енергийна ефективност в сгради на територията на община Перник“ /6-то уч-ще и 15 ДГ/ 
- 1 374 976 лв.;
по проект “Go Green Local – Активни политики на местно ниво за адаптация и смекчаване на климатичните промени” – 254 400лв.
	След изнесените данни  зам. кметът на общината покани присъстващите в залата да вземат участие в обсъждането, като зададат своите въпроси, мнения и предложения:
Веселин Симеонов – жител на ул.“Созопол“ №7 в кв.Изток зададе въпрос относно състоянието  на улицата. На организиран репортаж за проблемите , общината не се е отзовала. През 2022г.  са определени 7000 лв. за актуализация на проекта , през 2023г. – 400 000лв. за капиталов разход, а през 2024г. – обекта не е заложен. Въпроса е кога ще бъде изградена? По време на общественото обсъждане в общината е входирана жалба с 87 подписа на граждани. 
Цветомира Ананиева – жител на с.Рударци постави  проблема за състоянието на ул.“Кало“ в селото – В и К  е информирана за авариите .Показа снимки от компроментираните участъци. Семейството е с три деца, които са в затруднение от трагичното състояние на улицата. Кметът на с. Рударци е запознат с проблема.
Друг жител на с. Рударци уточни, че става въпрос за 400м. проблемен участък до съществуващия Хоспис. Същият обект е заложен в поименния списък за 2023г., но не е изпълнен. Изготвен е безплатен идеен проект, който е входиран в деловодствот на общината.
Г-н Кръстев обясни, че при проектна готовност шансът да се изпълни обекта е голям.
Радослав Червенков – общински съветник се поинтерсува как се определят и остойностяват  обектите за текущи ремонти в общината – например ремонта  на ул.“Брезник“, който спред него е предизборен ремонт, както и изграждането на кръговото кръстовище в центъра.
Г-н Кръстев взе отношение по зададената тема и сподели, че поради големия наклон на ул.“Брезник“ и честите наводнения се е наложил спешен текущ ремонт. По отношение на въпроса за изграждането на кръговото кръстовище в центъра , той сподели, че политиката на община Перник е все повече да се изграждат кръгови кръстовища, с цел да се намалят задръстванията, като и да се намалят разходите за светофарни уредби.
Людмил Александров – жител на ул. „Созопол“ № 5 – отново се поинтерсува кога ще се вземе решение за ремонта на улицата – имало е  заложени средства в предходни години  в поименния списък , но нищо не се случва.Кога ще има развитие на проблема?
Г-н  Кръстев отговори, че поименния списък се гласува от ОбС и след това започва изпълнението му.
Роберт Иванов – имаше въпрос за състоянието на площите около зала „Борис Гюдеров“  - проблемния достъп до залата , необходимостта от тротоар до най-близката спирка на автобусния транспорт при комплекс „Елена“.
Г-н Кръстев сподели, че са заложени средства за текущи ремонти, които може да се насочат за изграждане на подход към залата.
Представител на Валери Лозанов – председател на районната организация на глухонемите в гр.Перник . От 47 години този клуб организира културния и обществен  живот на тези хора. Проблема е да се намерят средства за смяна на дограма и саниране на  помещението на клуба. Входирана е молба с вх.№23/СЛУ-8145/27.11.2023г , на която все още нямат получен отговор. Въпросът е кога могат да получат отговор.
Г-н Кръстев обясни, че общината е предоставила земята и правото на поставяне на преместваемия обект, за който са изискали средства за ремонти дейности, но самия обект не е собственост на общината и няма как да се насочи публичен ресурс за извършване на ремонта .Необходимо да се измисли  механизъм за финансиране, тъй като клуба не общинска собственост, което е законова пречка и да се търсят варианти чрез евентуално субсидиране на клуба или съвместна дейност.
Детелина Николова – гражданин  искаше информация, дали общината има вариант за контрол при изграждане на новите кръговите кръстовища. Според нея , след изграждане на елипсовидното кръстовище в кв. Изток движението е станало по-трудно и неудобно. Въпроса и касаеше възможността за разширяване на пътното плато.
Г-н Кръстев отговори, че виждането на общината е да изгражда временни кръстовища, да извърши оценка и при положителен резултат да се изграждат постоянни кръгови кръстовища с цел облекчаване на трафика.
Радослав Червенков – общински съветник  направи запитване за издръжката на Драматичен тетаър – 194 х.лв. са заложени в бюджета за 2024г., а няма назначени артисти, за какво ще се разходват?
Г-н Кръстев обясни, че средствата са за покриване на разходите за персонал , зает с  обезпечаване на външни постановки и издръжката на театралния салон. 
Роберт Иванов – гражданин взе отношение за намаления размер на очаквания приход от ТБО през 2024г. в сравнение с предходната.
Г-жа Манова обясни, че има Решение на ВАС, което постановява намаление на промила за  ТБО за три населени места, което ще доведе до намаление на очакваните приходи .
Г-н Кръстев  благодари за взетото участие на всички присъстващи.




гр. Перник                                                                  КМЕТ:
Съгласувал :						/инж. Мирослав Стоицев
		/Елица Манова/			съгл. Заповед № 2277/13.11.2023г.

